ดอลล์อ่อนค่า ก่อนสหรัฐเผยตัวเลขจ้างงานนอกภาคเกษตร
อลลาร์สหรัฐปรับตัวลงเมื่อเทียบสกุลเงินยูโรและเยนเมื่อคืนนี้ (6 ส.ค.) ขณะที่นักลงทุนรอดูข้อมูลจ้างงานนอกภาคเกษตรของสหรัฐเดือนก.ค.ที่จะมีการเปิดเผยในวันนี้ ซึ่งคาดว่าจะทำให้เกิดความชัดเจนเกี่ยวกับการปรับอัตราดอกเบี้ยและทิศทางของดอลลาร์สหรัฐ
7 ส.ค. 2558

สำนักข่าวอินโฟเควสท์รายงานว่า ค่าเงินยูโรแข็งค่าขึ้นเมื่อเทียบดอลลาร์สหรัฐที่ระดับ 1.0922 ดอลลาร์สหรัฐ จาก 1.0898 ดอลลาร์สหรัฐ ขณะที่เงินปอนด์ลดลงที่ 1.5514 ดอลลาร์สหรัฐ จากระดับ 1.5599 ดอลลาร์สหรัฐ
ค่าเงินดอลลาร์สหรัฐปรับตัวลงเทียบกับสกุลเงินเยนที่ 124.71 เยน จาก 124.88 เยน และเพิ่มขึ้นเมื่อเทียบกับฟรังก์สวิสที่ระดับ 0.9810 ฟรังก์ จาก 0.9792 ฟรังก์ ขณะที่ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7341 ดอลลาร์สหรัฐ จากระดับ 0.7348 ดอลลาร์
กระทรวงแรงงานสหรัฐมีกำหนดจะรายงานตัวเลขการจ้างงานนอกภาคเกษตรเดือนก.ค.ในเวลา 19.30 น.วันนี้ ตามเวลาไทย ขณะที่นักวิเคราะห์คาดว่า ตัวเลขการจ้างงานนอกภาคเกษตรจะเพิ่มขึ้น 215,000 ตำแหน่งในเดือนก.ค. โดยลดลงจากระดับ 223,000 ตำแหน่งในเดือนมิ.ย. และคาดว่าอัตราการว่างงานจะทรงตัวที่ระดับ 5.3% ซึ่งเป็นระดับต่ำสุดในรอบกว่า 7 ปี
นักลงทุนต่างจับตาข้อมูลจ้างงานนอกภาคเกษตรดังกล่าวเพื่อประเมินแนวโน้มเกี่ยวกับการปรับขึ้นอัตราดอกเบี้ยเป็นครั้งแรกในรอบเกือบทศวรรษของธนาคารกลางสหรัฐ (เฟด) หลังจากที่เมื่อคืนนี้ กระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในรอบสัปดาห์ซึ่งสิ้นสุดวันที่ 1 ส.ค. เพิ่มขึ้น 3,000 ราย สู่ระดับ 270,000 ราย ตัวเลขดังกล่าวยังคงต่ำกว่าระดับ 300,000 รายเป็นสัปดาห์ที่ 21 ติดต่อกัน ซึ่งเป็นช่วงเวลาที่ยาวนานที่สุดนับตั้งแต่ปี 2543 และเป็นสัญญาณบ่งชี้ว่าตลาดแรงงานยังคงมีความแข็งแกร่ง
ส่วนข้อมูลด้านแรงงานอื่นๆที่มีการเปิดเผยในสัปดาห์นี้ ได้แก่ ตัวเลขจ้างงานของภาคเอกชนสหรัฐ โดยออโตเมติก ดาต้า โพรเซสซิ่ง อิงค์ (ADP) รายงานเมื่อวันพุธที่ผ่านมาว่า ภาคเอกชนของสหรัฐมีการจ้างงานเพิ่มขึ้น 185,000 ตำแหน่งในเดือนก.ค. ซึ่งต่ำกว่าที่นักวิเคราะห์คาดการณ์ว่าจะเพิ่มขึ้น 215,000 ราย